ઇસ્લામનું સારતત્ત્વ શું? એક તત્ત્વ છે: ‘તૌહીદ’, એટલે કે વિશ્વનો સર્જનહાર એક જ અને માત્ર એક જ છે. મારી આર્યસમાજી કુળપરંપરાને કારણે મને તૌહીદમાં (કોઇ મુસલમાનને ન હોય એટલી જ) પાકી શ્રદ્ધા છે. ઇસ્લામ નેકી (પ્રામાણિકતા) પર ખૂબ જ ભાર મૂકે છે. ઇસ્લામનો મર્મ સમર્પણ (શરણાગતિ)માં સંતાયેલો છે. ઇસ્લામ એટલે કેવળ એક જ, એવા અલ્લાહને શરણે જવું. અર્જુન ગીતા-ઉપદેશને અંતે કૃષ્ણને શરણે ગયો અને ‘કરિષ્યે વચનં તવ’ જેવા ત્રણ શબ્દો બોલ્યો, ત્યારે અર્જુનનો ‘ઇસ્લામ’ પ્રગટ થયો. કેટલાક હિંદુઓને મારી આવી વિચિત્ર વાત નહીં ગમે એમ બને, પરંતુ હું લાચાર છું. આવી વિચિત્ર વાતો કરવા માટે જ તો મારો જન્મ થયો છે!